Երեկ ավարտվեց այն ժամկետը, որի ընթացքում «Հայաստանի էլեկտրական ցանցեր» ՓԲԸ-ն պետք է մանրամասն տեղեկություններ տրամադրեր ՀՀ հանրային ծառայությունները կարգավորող հանձնաժողովին այդ ընկերության բաժնետոմսերի հետ կատարվածի վերաբերյալ: Խոսքը այս տարվա հունիսի 30-ին ռուսական ՌԱՕ ԵԷՍ ընկերության ֆինանսական պաշտոնական հաշվետվության մեջ հայտնված տեղեկության մասին է, ըստ որի «2005 թվականի հունիսին «Ինտերէներգոն», որը մտնում է ՌԱՕ «ԵԷՍ Ռոսիի» խմբի մեջ, ձեռք է բերել «Հայաստանի էլեկտրական ցանցեր» ՓԲԸ-ի բաժնետոմսերի 100 տոկոսը: Գործարքի ամբողջ գումարը կազմում է 2 մլրդ 29 մլն ռուբլի (73 մլն ԱՄՆ դոլար) եւ վճարվել է փողի տեսքով»: